b'\n_START_ARTICLE_\nNestabilumo juosta\n_START_PARAGRAPH_\nNestabilumo juosta tai HR diagramos sritis kurioje yra i\xc5\xa1sid\xc4\x97s\xc4\x8diusios pulsuojan\xc4\x8dios \xc5\xbevaig\xc5\xbed\xc4\x97s: (Lyrid\xc4\x97s, Cefeid\xc4\x97s, Mergel\xc4\x97s W \xc5\xbevaig\xc5\xbed\xc4\x97s, Cetid\xc4\x97s, Tauro RV \xc5\xbevaig\xc5\xbed\xc4\x97s, Skydo delta \xc5\xbevaig\xc5\xbed\xc4\x97s)._NEWLINE_Nestabilumo juosta yra siaura sta\xc4\x8diakamp\xc4\x97s formos sritis HR diagramoje, prasidedanti ties pagrindine seka A ir F \xc5\xbevaig\xc5\xbed\xc5\xbei\xc5\xb3 srityje (1-2 Saul\xc4\x97s masi\xc5\xb3) ir besidriekianti beveik vertikaliai auk\xc5\xa1tyn (truput\xc4\x97l\xc4\xaf pasvirusi \xc4\xaf de\xc5\xa1in\xc4\x99) link didesni\xc5\xb3 \xc5\xa1viesi\xc5\xb3. Apatin\xc4\x97 nestabilumo juostos dalis tai fakti\xc5\xa1kai Herc\xc5\xa1prungo spraga HR diagramoje.\n_START_SECTION_\nRadialin\xc4\x97s pulsacijos\n_START_PARAGRAPH_\nVisos \xc5\xbevaig\xc5\xbed\xc4\x97s nestabilumo juostoje pulsuoja d\xc4\x97l du kartus jonizuoto helio (He III) sluoksnio \xc5\xbevaig\xc5\xbed\xc4\x97s atmosferoje. Normaliose A-F-G \xc5\xbevaig\xc5\xbed\xc4\x97se He yra neutralus \xc5\xbevaig\xc5\xbed\xc5\xbei\xc5\xb3 fotosferose. Giliau po ja, ties 25000-30000K prasideda He II sluoksnis (pirmoji He jonizacija). Antroji jonizacija (He III) prasideda ties 35000-50000K._NEWLINE_Kada \xc5\xbevaig\xc5\xbed\xc4\x97 traukiasi, He II sluoksnio tankis ir temperat\xc5\xabra pradeda did\xc4\x97ti. He II pradeda jonizuotis, virsdamas He III (antroji jonizacija). Neskaidrumas did\xc4\x97ja, o energijos srautas i\xc5\xa1 \xc5\xbevaig\xc5\xbed\xc4\x97s gelmi\xc5\xb3 yra efektyviai sugeriamas. Temperat\xc5\xabra sluoksnyje ima augti ir jis pradeda pl\xc4\x97stis. Besiple\xc4\x8diant tankis ir temperat\xc5\xabra ima ma\xc5\xbe\xc4\x97ti, o He III pradeda rekombinuoti atgal \xc4\xaf He II. I\xc5\xa1oriniai sluoksniai pradeda trauktis, taigi pulsacijos ciklas prasideda i\xc5\xa1 naujo._NEWLINE_Yra stebimas tam tikras faz\xc4\x97s poslinkis tarp \xc5\xbevaig\xc5\xbed\xc4\x97s radialinio grei\xc4\x8dio ir jos ry\xc5\xa1kio (spindesio) kitim\xc5\xb3. \xc5\xa0is fazinis poslinkis priklauso nuo He II zonos gylio nuo \xc5\xbevaig\xc5\xbed\xc4\x97s pavir\xc5\xa1iaus.'